
[bookmark: _GoBack]Betegtájékoztató: Információk a felhasználó számára

Nicorette Berrymint 1 mg/adag szájnyálkahártyán alkalmazott oldatos spray

nikotin

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További információkért vagy tanácsért forduljon gyógyszerészéhez.
· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
· Feltétlenül tájékoztassa kezelőorvosát, ha a Nicorette Berrymint-tel történő 6 hónapi kezelés után nem sikerül leszoknia a dohányzásról. 

A betegtájékoztató tartalma:

1. Milyen típusú gyógyszer a Nicorette Berrymint és milyen betegségek esetén alkalmazható?
2. Tudnivalók a Nicorette Berrymint alkalmazása előtt
3.	Hogyan kell alkalmazni a Nicorette Berrymintet?
4.	Lehetséges mellékhatások
5.	Hogyan kell a Nicorette Berrymintet tárolni?
6.	A csomagolás tartalma és egyéb információk


1.	Milyen típusú gyógyszer a Nicorette Berrymint és milyen betegségek esetén alkalmazható?

A Nicorette Berrymint szájnyálkahártyán alkalmazott spray segít Önnek leszokni a dohányzásról, ha Ön is akarja, illetve segítségével fokozatosan csökkenthető a dohányzás a végleges leszokás során. Ezt a típusú kezelést nikotin-pótló kezelésnek nevezik.

A Nicorette Berrymint enyhíti a nikotin megvonás tüneteit, beleértve a sóvárgást, amelyek olyan tünetek, amelyeket a dohányzásról való leszokás során észlel. Amikor Ön hirtelen nem juttat nikotint a szervezetébe dohányzással, különböző kellemetlen tüneteket tapasztal, amelyeket megvonási tüneteknek nevezünk. A Nicorette Berrymint alkalmazásával megelőzheti vagy csökkentheti ezeket a kellemetlen érzéseket és a dohányzás utáni vágyakozást. Ez azért van, mert kis mennyiségben továbbra is juttat nikotint a szervezetébe egy rövid időszakon keresztül. A Nicorette Berrymint nem tartalmaz kátrányt, szén-monoxidot vagy más, a cigarettafüstben megtalálható mérgező anyagokat.

Növelheti a dohányzásról való leszokás esélyét, ha tanácsadást és támogatást is igénybe vesz.


2.	Tudnivalók a Nicorette Berrymint alkalmazása előtt

Ne alkalmazza a Nicorette Berrymintet:
· ha allergiás a nikotinra vagy a gyógyszer (6. pontban felsorolt) egyéb összetevőjére. 
· ha még nem múlt el 18 éves.
· ha még soha nem dohányzott.

Figyelmeztetések és óvintézkedések
A gyógyszer alkalmazása előtt beszéljen kezelőorvosával, ha az alábbiak közül bármelyiket tapasztalja. A Nicorette Berrymint megfelelő lehet az Ön számára, azonban először egyeztetnie kell orvosával, ha:
· nemrégiben (3 hónapon belül) szívrohama vagy agyi érkatasztrófája (sztrókja) volt,
· mellkasi fájdalma (instabil angina), vagy úgynevezett nyugalmi anginája van,
· olyan szívbetegsége van, amely hatással van a pulzusszámra vagy szívritmusára,
· gyógyszerrel nem kezelt magas vérnyomása van,
· valaha már volt allergiás reakciója, amely az ajkak, arc és torok vizenyős duzzanatával (angioödéma) vagy viszkető bőrkiütésekkel jár (csalánkiütés). A nikotin-pótló kezelés néha okozhat ilyen típusú reakciót.
· súlyos vagy közepesen súlyos májbetegsége van,
· súlyos vesebetegsége van,
· cukorbeteg,
· pajzsmirigy-túlműködése van,
· mellékvese-daganata van (feokromocitoma),
· gyomor- vagy nyombélfekélye van,
· nyelőcsőgyulladása van,
· [bookmark: _Hlk138882526]kórtörténetében epilepszia vagy görcsroham szerepel.

A Nicorette Berrymintet nem szabad nemdohányzóknak alkalmazni.

Gyermekek és serdülők
Ne alkalmazza ezt a gyógyszert gyermekeknél és serdülőknél.

Egyéb gyógyszerek és a Nicorette Berrymint
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható készítményeket is. 
Ez különösen fontos, ha a következő hatóanyag-tartalmú gyógyszereket szed:
· teofillin az asztma kezelésére;
· takrin az Alzheimer-kór kezelésére;
· klozapin a szkizofrénia kezelésére;
· ropinirol a Parkinson-kór kezelésére.

A Nicorette Berrymint alkalmazása étellel és itallal
A szájnyálkahártyán alkalmazott spray használatával egyidőben ne egyen vagy igyon.

Terhesség, szoptatás és termékenység
Terhesség alatt nagyon fontos a dohányzás abbahagyása, mivel a dohányzás a magzat elégtelen növekedését okozhatja. Koraszüléshez vagy halvaszüléshez is vezethet. Az a legjobb, ha abba tudja hagyni a dohányzást nikotin-tartalmú gyógyszer alkalmazása nélkül. Ha ezt nem tudja megvalósítani, a Nicorette Berrymintet kizárólag a terhesgondozást végző kezelőorvosával, háziorvosával vagy leszokást segítő szakorvossal történt megbeszélés után szabad alkalmazni.

A Nicorette Berrymint alkalmazását kerülni kell szoptatás alatt, mivel a nikotin bejut az anyatejbe és hatással lehet a csecsemőre. Amennyiben a kezelőorvosa a Nicorette Berrymint alkalmazását javasolja, a spray-t lehetőleg közvetlenül a szoptatást követően alkalmazza, a szoptatás előtti két órában ne.

A dohányzás növeli a meddőség kockázatát nőknél és férfiaknál. A nikotin fogamzóképességre gyakorolt hatása nem ismert.

A készítmény hatásai a gépjárművezetéshez és a gépek kezeléséhez szükséges képességekre
Nem figyeltek meg a gépjárművezetést illetve a gépek kezeléséhez szükséges képességeket befolyásoló hatást.

A Nicorette Berrymint adagonként 12 mg propilénglikolt tartalmaz. Ez a készítmény körülbelül 7 mg alkoholt (etanolt) tartalmaz spray adagonként, amely egyenértékű 97 mg/ml alkohollal. A készítmény egy  spray adagjában található alkoholmennyiség kevesebb mint 2 ml sörnek vagy 1 ml bornak felel meg. A készítményben található kis mennyiségű alkohol semmilyen észlelhető hatást nem okoz. A készítmény kevesebb mint 1 mmol (23 mg) nátriumot tartalmaz adagonként, azaz gyakorlatilag „nátriummentes”. A butilált hidroxitoluol jelenléte miatt, a Nicorette Berrymint helyi bőrreakciókat (pl. kontakt dermatitisz) vagy szem- és nyálkahártya irritációt okozhat.


3.	Hogyan kell alkalmazni a Nicorette Berrymintet?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza. Amennyiben nem biztos az alkalmazást illetően, kérdezze meg kezelőorvosát vagy gyógyszerészét.

18 év alatti személyek a Nicorette Berrymintet nem alkalmazhatják.

Beszéljen kezelőorvosával, amennyiben 6 hét kezelést követően nem sikerült a spray adagok vagy a cigaretták számát csökkenteni, vagy ha a Nicorette Berrymintet 6 hónapnál tovább kell alkalmaznia. Általában 3 hónapon át kell alkalmazni a Nicorette Berrymintet. A Nicorette Berrymint 6 hónapnál tovább nem alkalmazható.

A Nicorette Berrymint ajánlott alkalmazása attól függ, hogy Ön azonnal szeretné abbahagyni a dohányzást, vagy az elszívott cigaretták mennyiségét szeretné fokozatosan csökkenteni a végleges leszokás során.

A dohányzás azonnali abbahagyása

A cél a dohányzás azonnali abbahagyása és hogy a dohányzás utáni vágyakozását a spray használatával csökkentse.

Ne alkalmazzon egyszerre 2 befújásnál többet vagy óránként 4 befújásnál többet 16 órán keresztül. A legnagyobb alkalmazható mennyiség 64 befújás 16 óra alatt bármely 24 órás időintervallumban.

	1. lépés: 	1‑6. hét
Alkalmazzon 1 vagy 2 adagot olyankor, amikor egyébként rágyújtana egy cigarettára vagy vágyakozik utána. Először egy adagot alkalmazzon, és ha néhány percen belül nem szűnik meg a vágyakozás, adagoljon még egyet. Ha két adagra van szüksége, legközelebb alkalmazhat 2 adagot egymás után. A legtöbb dohányos számára ez 1 vagy 2 adagot jelent minden fél vagy 1 órában.
Ha például átlagosan napi 15 szál cigarettát szív, akkor 1 vagy 2 adagot kell alkalmaznia legalább 15 alkalommal egy nap alatt.

2. lépés: 	7‑9. hét
Kezdje el csökkenteni a napi adagok számát.
A 9. hét végéig az 1. lépésben alkalmazott naponta bevitt adagok átlagos számának a FELÉT szabad alkalmaznia.

3. lépés:	10‑12. hét
Folytassa a naponta alkalmazott adagok számának csökkentését oly módon, hogy a 12. héten már ne alkalmazzon napi 4 adagnál többet. Amikor 2‑4 adagra csökkentette a napi alkalmazások számát, hagyja abba a Nicorette Berrymint alkalmazását.



Fokozatos leszokás

A cél hogy fokozatosan elkezdje az elszívott cigarettáit Nicorette Berryminttel helyettesíteni. Amikor ez sikerült, a spray használata mellett teljesen hagyja abba a dohányzást. Végül függessze fel a spray használatát is. 

Használjon 1-2 adagot a dohányzás utáni vágy csökkentésére olyankor, amikor erős késztetést érez a dohányzásra. A spray a dohányzást váltja ki, ezért ne dohányozzon rövid idővel a spray alkalmazása után. A spray alkalmazása az elszívott cigaretták számának csökkentése nélkül rosszullétet eredményez (lásd a „Ha az előírtnál több Nicorette Berrymintet alkalmazott” pontban). Amennyire csak lehetséges napról napra csökkentse az elszívott cigaretták mennyiségét és váltsa ki a dohányzást egy adag spray alkalmazásával. Amennyiben a cigaretták számát a 6. hét végére nem sikerül csökkenteni, forduljon kezelőorvosához. Amint úgy érzi készen áll, tegyen leszokási kísérletet legkésőbb a kezelés megkezdését követő 12. hétig. A dohányzásról való leszokás után napról napra fokozatosan csökkentse a spray adagok számát. Amikor a naponta alkalmazott spray adagok számát 2-4-re csökkentette, hagyja abba a Nicorette Berrymint alkalmazását.

Ne alkalmazzon egyszerre 2 befújásnál többet vagy óránként 4 befújásnál többet 16 órán keresztül. A legnagyobb alkalmazható mennyiség 64 befújás 16 óra alatt bármely 24 órás időintervallumban.

A kezelés befejezését követően újra késztetést érezhet a rágyújtásra. Tartsa meg a megmaradt adagokat, mivel hirtelen felléphet a dohányzás utáni vágyakozás. Ha vágyakozás jelentkezik, alkalmazzon egy, amennyiben ez nem segítene néhány percen belül, akkor kettő adag befújást.


Gondosan kövesse az alábbi utasításokat a képek segítségével
A fúvóka szabaddá tétele
[image: ]	[image: ]	[image: ]

Hogyan kell kinyitni az adagolót?
1. Hüvelykujjával csúsztassa lefelé a gombot (a) addig a pontig, ahol könnyedén be lehet nyomni (b). Ne nyomja túlságosan erősen.
2. Folyamatosan nyomva tartva tolja felfelé (c), hogy az adagoló teteje kinyíljon. Ezután engedje fel a gombot.
[image: ]

Hogyan kell megtölteni az adagolót?
Ha a szájnyálkahártyán alkalmazott spray-t első alkalommal alkalmazza, először fel kell tölteni a pumpát. A fúvókát tartsa biztonságos távolságra magától, más felnőttektől, gyermekektől illetve háziállatoktól. Mutatóujjával nyomja meg az adagoló tetején található gombot háromszor, amíg a permet megjelenik. Ha két napig nem használja a sprayt, meg kell ismételni a feltöltést.

[image: ]Hogyan kell használni az adagolót?
3. Tartsa az adagoló fúvókáját a nyitott szája felé, annyira közel, amennyire csak tudja.
4. Nyomja meg az adagoló tetejét határozottan, hogy egy adag a szájába kerüljön, de az ajkakra ne. Annak érdekében, hogy elkerülje a permet lejutását a torkon keresztül, ne lélegezzen adagolás közben. Az optimális hatás elérése érdekében a permet bejuttatása után néhány másodpercig ne nyeljen.

A fúvóka visszazárása

[image: ]		

Hogyan kell becsukni az adagolót?
5. Csúsztassa lefelé a gombot (d) addig a pontig, ahol be lehet nyomni (e).
6. Miközben nyomva tartja, csúsztassa lefelé az adagoló tetejét (f). Engedje fel a gombot. Az adagoló így zárva van.

Újabb adag alkalmazásához ismételje meg a fenti lépéséket.

[bookmark: _Hlk25150872]Minden alkalmazás után csukja be az adagolót, hogy elkerülje gyermekek általi használatát, és a permet véletlen kibocsájtását. A szájnyálkahártyán alkalmazott spray használatakor gondosan járjon el, hogy permet ne kerüljön a szembe. Ha a permet a szembe kerül, vízzel alaposan öblítse ki.

Ha az előírtnál több Nicorette Berrymintet alkalmazott
Amennyiben a Nicorette Berrymint alkalmazásával egyidejűleg dohányzik, előfordulhat a nikotin túladagolása. Ha egy gyermek alkalmazza a Nicorette Berrymintet vagy ha Ön az előírtnál több Nicorette Berrymintet alkalmazott, értesítse kezelőorvosát, vagy haladéktalanul keresse fel a legközelebbi kórházat. A felnőtt dohányosok által a kezelés alatt jól tolerált nikotin-adagok gyermek esetében súlyos mérgezési tüneteket, vagy akár halált is okozhatnak.

A túladagolás tünetei a hányinger, hányás, túlzott nyáltermelés, hasi fájdalom, hasmenés, izzadás, fejfájás, szédülés, a hallás megváltozása és gyengeség érzése. Nagy adagok esetén ezeket a tüneteket alacsony vérnyomás, gyenge és szabálytalan szívverés, légzési nehézség, nagyfokú fáradtság, keringésösszeomlás és általános görcsök követhetik. 

Ha bármely további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A Nicorette Berrymint ugyanolyan mellékhatásokat okozhat, mint a nikotin más formái. A mellékhatások általában az alkalmazott adagtól függenek.

A dohányzás abbahagyásával összefüggő mellékhatások (nikotin-megvonási tünetek)
A dohányzásról való leszokás alatt tapasztalt egyes nemkívánatos hatások megvonási tünetek is lehetnek, amelyeket a nikotin csökkent bevitele vált ki.

Ezek a hatások a következők:
· ingerlékenység, agresszió, türelmetlenség vagy frusztráció;
· szorongás, nyugtalanság vagy koncentrációs nehézség;
· éjszakai felébredés vagy alvászavar;
· étvágynövekedés vagy testsúlynövekedés;
· levertség;
· dohányzási késztetés (vágyakozás);
· a szívverés lassulása;
· ínyvérzés vagy a szájnyálkahártya kifekélyesedése;
· szédülés vagy szédelgés;
· köhögés, torokfájás, eldugult orr vagy orrfolyás;
· székrekedés.

Amennyiben az alábbi súlyos és ritka mellékhatások bármelyikét tapasztalja, hagyja abba a Nicorette Berrymint alkalmazását és haladéktalanul keressen fel egy orvost (az angioödéma jelei):
· az arc, a nyelv vagy garat vizenyős duzzanata;
· nyelési nehézség;
· csalánkiütés és légzési nehézség.

Nagyon gyakori (10‑ből több mint 1 embert érinthet):
· csuklás (ez különösen gyakori);
· fejfájás, hányinger;
· torok irritációja.

Gyakori (10‑ből legfeljebb 1 embert érinthet):
· az alkalmazás helyén fellépő mellékhatások, mint pl. égető érzés, gyulladás a szájban vagy az ajkakon, illetve az ízérzés megváltozása;
· szájszárazság vagy fokozott nyáltermelés;
· emésztési zavar;
· fájdalom vagy kellemetlen érzés a hasban;
· hányás, fokozott gázképződés vagy hasmenés;
· fáradtság;
· túlérzékenység (allergia);
· bizsergés
· köhögés.

Nem gyakori (100‑ból legfeljebb 1 embert érinthet):
· orrban jelentkező hatások, pl. orrdugulás, tüsszögés;
· orrfolyás.
· sípoló légzés, vagy a szokásosnál több erőkifejtést igénylő légzés, szorító érzés a torokban;
· bőrpír, fokozott izzadás;
· mellékhatások a szájüregben, pl. bizsergés a szájban, nyelvgyulladás, a szájnyálkahártya kifekélyesedése, szájnyálkahártya-sérülés vagy a hang megváltozása, a száj vagy a torok fájdalma, böfögés, ínyvérzés;
· szokatlan szívverés érzése (palpitáció), szapora szívverés, magas vérnyomás;
· bőrkiütés és/vagy bőrviszketés;
· szokatlan álmok;
· fájdalom vagy kellemetlen érzés a mellkasban;
· gyengeségérzés, rossz közérzet.

Ritka (1000‑ből legfeljebb 1 embert érinthet):
· nyelési nehézség, csökkent érzékenység a szájban;
· öklendezés.

Nem ismert (a gyakoriság a rendelkezésre álló adatokból nem állapítható meg):
· homályos látás, fokozott könnyezés;
· torokszárazság, gyomor-bélrendszeri kellemetlen érzés, az ajkak fájdalma;
· szokatlan szívritmus;
· bőrvörösség;
· allergiás reakciók, beleértve az arc és száj vizenyős duzzanatát is (angioödéma vagy anafilaxia);
· görcsroham.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Nicorette Berrymintet tárolni?

A gyógyszer gyermekektől elzárva tartandó!

Az adagolón és a dobozon feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Legfeljebb 30 °C-on tárolandó.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét, a tartályban található nikotin miatt különösen a vízi élővilágét.


6.	A csomagolás tartalma és egyéb információk

Mit tartalmaz a Nicorette Berrymint?
· A készítmény hatóanyaga: nikotin. Egy adag spray 1 mg nikotint juttat a szervezetbe.
· Egyéb összetevők: propilénglikol (E1520), vízmentes etanol, trometamol, poloxamer 407, glicerin (E422), nátrium-hidrogén-karbonát, levomentol, piros bogyós gyümölcs aroma, hűsítő aroma, szukralóz, butilált hidroxitoluol (E321), aceszulfám-kálium, sósav (a pH beállításához) és tisztított víz.

Milyen a Nicorette Berrymint külleme és mit tartalmaz a csomagolás?
A Nicorette Berrymint egy mechanikai permetezőfejjel ellátott műanyag adagolótartály. Az adagoló gyermekbiztos.
Minden tartály 13,2 ml oldatot tartalmaz, amely 150 befújásra elegendő.
A Nicorette Berrymint 1 db, 2 db vagy 3 db tartályt tartalmazó csomagolásban érhető el.
[image: ]A Nicorette Berrymint elérhető olyan 1, 2 vagy 3 db-os adagoló tartállyal is, amelyen az adagoló hátsó címkéje mögött egy Near Field Comminication (NFC) chip található, amely lehetővé teszi az okostelefon-alkalmazáshoz való csatlakoztatást. Ezeken a tartályokon a következő jelzés látható.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
McNeil AB
Norrbroplatsen 2
SE‑251 09 Helsingborg
Svédország 

Gyártó
McNeil AB, Postafiók 941
Norrbroplatsen 2
SE-251 09 Helsingborg
Svédország

Ezt a gyógyszert az Európai Gazdasági Térség tagállamaiban az alábbi neveken engedélyezték:
	[bookmark: _Hlk33015931]Svédország
	 Nicorette Fruktmint

	Ausztria
	 Nicorette Fruit & Mint Spray

	Belgium, Hollandia
	 Nicorette Fruit & Mint Mondspray

	Bulgária
	 Nicorette Berrymint

	Ciprus
	 Nicorette Quickspray Berry

	Csehország
	 Nicorette Spray s příchutí lesního ovoce

	Dánia
	 Nicorette QuickMist Cool Berry

	Észtország
	 Nicorette Coolberry

	Finnország
	 Nicorette Berrymint

	Franciaország
	 NICORETTESPRAY® FRUITS ROUGES

	Görögország
	 Nicorette Quickspray Berry

	Horvátország
	 Nicorette s okusom šumskog voća

	Izland
	 Nicorette QuickMist Cool berry

	Írország
	 Nicorette QuickMist Cool berry

	Magyarország
	 Nicorette Berrymint

	Lettország
	 Nicorette Coolberry

	Luxemburg
	 Nicorette Fruit & Mint Spray Buccal

	Németország
	 Nicorette Fruit & Mint Spray

	Norvégia
	 Nicorette

	Lengyelország
	 Nicorette Cool Berry

	Olaszország
	 Nicorettequick

	Portugália
	 Nicorette Bucomist sabor fruta menta

	Románia
	 Nicorette Berrymint

	Szlovákia
	 Nicorette Spray s príchuťou lesného ovocia

	Szlovénia
	 Nicorette z okusom gozdnih sadežev

	Spanyolország
	 Nicorette Bucomist sabor fruta menta



OGYI-T-22237/03	1×1 adagolótartály (1×150 adag)
OGYI-T-22237/04	2×1 adagolótartály (2×150 adag)
OGYI-T-22237/11	3×1 adagolótartály (3×150 adag)
OGYI-T-22237/07	1×1 adagolótartály NFC chippel
OGYI-T-22237/08	2×1 adagolótartály NFC chippel
OGYI-T-22237/12	3×1 adagolótartály NFC chippel

A betegtájékoztató legutóbbi felülvizsgálatának dátuma: 2025. április.

